ബി.ജെ.പിക്ക് തിരിച്ചടി ബംഗാളില് മൂന്നിടത്തും തൃണമൂല് മുന്നേറ്റം, മമത വിജയത്തിലേക്ക്, ഒഡിഷയില് ബി.ജെ.ഡി കൊല്ക്കത്ത: ബംഗാളിലെയും ഒഡിഷയിലെയും ഉപതെരഞ്ഞെടുപ്പുകള് ഉള്പ്പെടെ നിയമസഭ തെരഞ്ഞെടുപ്പ് നടന്ന നാല് മണ്ഡലങ്ങളിലും ബി.ജെ.പിക്ക് കനത്ത തിരിച്ചടി. ബംഗാളില് ഉപതെരഞ്ഞെടുപ്പ് നടന്ന ഭബാനിപൂര് മണ്ഡലത്തില് മുഖ്യമന്ത്രി മമത ബാനര്ജി 30,000ലേറെ വോട്ടിന് മുന്നിലാണ്. ബി.ജെ.പി സ്ഥാനാര്ഥിയായ പ്രിയങ്ക തിബ്രവാളിന് 8679 വോട്ട് മാത്രമാണ് ലഭിച്ചത്. ഭബാനിപൂരില് ഒമ്ബത് റൗണ്ട് വോട്ടെണ്ണല് പൂര്ത്തിയായി. ഇനി 12 റൗണ്ട് കൂടി എണ്ണാന് ബാക്കിയുണ്ട്.ബംഗാളില് നിയമസഭയിലേക്ക് വോട്ടെടുപ്പ് നടന്ന മറ്റ് രണ്ട് മണ്ഡലങ്ങളായ ജാന്ഗിപൂരിലും സംസര്ഗഞ്ചിലും വോട്ടെണ്ണല് പുരോഗമിക്കുമ്ബോള് തൃണമൂല് കോണ്ഗ്രസ് സ്ഥാനാര്ഥികള് തന്നെയാണ് മുന്നിട്ടുനില്ക്കുന്നത്. ജാന്ഗിപൂരില് തൃണമൂല് സ്ഥാനാര്ഥി ജാകിര് ഹുസൈന് 39,428 വോട്ട് നേടിയപ്പോള് ബി.ജെ.പിയുടെ സുജിത് ദാസ് 16,975 വോട്ടുമായി പിന്നിലാണ്. ഇവിടെ എട്ട് റൗണ്ട് പൂര്ത്തിയായി. സംസര്ഗഞ്ചില് ബി.ജെ.പി മൂന്നാംസ്ഥാനത്താണ്. തൃണമൂല് സ്ഥാനാര്ഥി അമിറുള് ഇസ്ലാം 31,977 വോട്ട് നേടിയപ്പോള് രണ്ടാമതുള്ള കോണ്ഗ്രസിന്റെ സയിദുര് റഹ്മാന് 26,012 വോട്ട് നേടി. ബി.ജെ.പി സ്ഥാനാര്ഥി മിലന് ഘോഷിന് 4238 വോട്ട് മാത്രമാണ് ലഭിച്ചത്. ഒഡിഷയില് ഉപതെരഞ്ഞെടുപ്പ് നടക്കുന്ന പിപിലി മണ്ഡലത്തില് ബിജു ജനതാദളിന്റെ രുദ്രപ്രതാപ് മഹാരഥി 27,517 വോട്ടുകള് നേടി മുന്നിലാണ്. ബി.ജെ.പിയുടെ ആശ്രിത് പട്നായികിന് 19,887 വോട്ടുകളാണുള്ളത്. ഇവിടെ വോട്ടെണ്ണല് ഏഴ് റൗണ്ട് പിന്നിട്ടു. നന്ദിഗ്രാമില് തൃണമൂല് കോണ്ഗ്രസ് വിട്ട് ബി.ജെ.പിയിലെത്തിയ സുവേന്ദു അധികാരിയോട് നേരത്തെ പരാജയപ്പെട്ടതിനെ തുടര്ന്നാണ് മമത സ്വന്തം മണ്ഡലമായ ഭബാനിപൂരില്നിന്ന് ഉപതെരഞ്ഞെടുപ്പില് ജനവിധി തേടിയത്. തെരഞ്ഞെടുപ്പില് പരാജയപ്പെട്ട ഒരാള് മന്ത്രിസ്ഥാനത്തെത്തിയാല് ആറുമാസത്തിനകം തെരഞ്ഞെടുപ്പിനെ നേരിടണമെന്നാണ് ചട്ടം. തെരഞ്ഞെടുപ്പിനോട് അനുബന്ധിച്ച് ബംഗാളില് സുരക്ഷ കര്ശനമാക്കി. തെരഞ്ഞെടുപ്പിന് ശേഷം സംസ്ഥാനത്ത് വ്യാപകമായി അരങ്ങേറിയ അക്രമസംഭവങ്ങള് കണക്കിലെടുത്താണ് തീരുമാനം. ത്രിതല സുരക്ഷ സംവിധാനം ഏര്പ്പെടുത്തുകയും 24 കമ്ബനി കേന്ദ്ര സേനയെയും ഭബാനിപൂരില് വിന്യസിക്കുകയും ചെയ്തു. 57 ശതമാനമാണ് ഭബാനിപൂരിലെ വോട്ടിങ് ശതമാനം. സംസര്ഗഞ്ചില് 79ഉം ജാന്ഗിപുരില് 77 ശതമാനം പേരും വോട്ട് രേഖപ്പെടുത്തി. സംസര്ഗഞ്ചിലും ജാന്ഗിപുരിലും നേരത്തെ തെരഞ്ഞെടുപ്പ് നടന്നിരുന്നില്ല.